Broers daag mekaar uit voor een verdrink | Maroela Media
Die polisie het 'n ondersoek van stapel gestuur nadat 'n 25-jarige man Sondag in 'n dam in die Heidelberg-omgewing in Gauteng verdrink het.
Kapt. Thivhulawi Tshilate, woordvoerder van die polisie, sê die man, sy broer en 'n groep vriende het mekaar glo uitgedaag oor "wie kan swem" en "wie die verste kan swem".
Tshilate sê 'n voorlopige ondersoek het vasgestel die oorledene het gesê dat hy glo van die een punt van die dam tot by die ander én terug kan swem, waarna hy in die dam gespring het. Hy het nie weer na die oppervlak gekom nie.
Die voorval het glo by die Comet-slaghuis-landbougebied in Heidelberg, die broers se werkgewer, plaasgevind.
"Nadat sy broer besef het dat hy nie uit die water kom nie, het hy na hul werkgewer gehardloop om hulp te ontbied waarna hulle die polisie gebel het," sê hy.
Polisieduikers het die man se liggaam Sondagmiddag uit die dam gehaal.
Kol. Amanda Dorothy Viljoen, stasiebevelvoerder, het haar medelye aan die oorledene se naasbestaandes en familie betoon. Viljoen het gesê mense moet uiters waaksaam vir oop waters wees as hulle geensins of nié goed kan swem nie.